|  |  |
| --- | --- |
| OUS_logo_RGB_HighRes | Vedlegg til:  Utredning og behandling ved PUA |

## Evneutredning og –kartlegging

Bruk av nevropsykologiske verktøy kan ved behov inngå i utredning av psykisk helse og funksjons-/utviklingsnivå ved seksjon PUA. Slike verktøy administreres av psykolog/psykologspesialist. Vurderingene omfatter evneutredning og kartlegging av kognitive styrker og svakheter, samt spesifikke funksjonsvurderinger knyttet til nevropsykologisk funksjon. Ved behov for mer spesifikke, nevropsykologiske vurderinger og utredninger må pasienten henvises til spesialist i nevropsykologi. Gjennomføring av generell evneutredning bør alltid kombineres med systematisk kartlegging av adaptive ferdigheter.

## Evneutredning

**WAIS-IV (Wechsler Adult Intelligence Scale – IV)**

Ved evneutredning rettet mot kartlegging av generelt, kognitivt funksjonsnivå – herunder også diagnostisering/gradering av psykisk utviklingshemming, bør verktøy med alderstilpassede normer benyttes. For PUAs pasientgruppe vil dette vanligvis være *WAIS-IV.* Unntak vil være der gjennomføring av denne testen vil være åpenbart meningsløs for pasienten, eller der pasienten har så store språklige vansker at vedkommende vil ha problemer med å forstå instruksjonene. For å ha tilstrekkelig grunnlag for diagnosen psykisk utviklingshemming bør man likevel forsøke å gjennomføre utvalgte deltester fra WAIS-IV også i de tilfellene der hele testen ikke er gjennomførbar.

## Kognitiv kartlegging

**WISC-V (Wechsler Intelligence Scale for Children):**

For å få en oversikt over pasientens kognitivt sterke og svake sider, samt finne aldersestimater for kognitivt funksjonsnivå, kan WISC-V benyttes for kognitivt svake pasienter. Utvalgte deltester fra WISC kan også benyttes som supplement dersom pasienten er svakere på enkelte områder, for eksempel språklig.

**WPPSI-IV (Wechsler Preschool and Primary Scale of Intelligence)**

Se beskrivelsen under WISC. Omhandler små barn.

**WASI (Wechsler Abbreviated Scale of Intelligence)**

WASI er en kortere variant av Wechsler-testene og kan benyttes dersom WAIS-IV nylig er gjennomført, dersom man er sterkt i tvil om pasientens kognitive funksjonsnivå (WASI har alderstilpassede normer fra voksen og ned til skolealder), eller man klinisk vurderer at det er lite sannsynlig at pasienten vil klare å gjennomføre en fullstendig evneutredning med WAIS/WISC. Primært bør dog andre tester brukes da normene er relativt gamle.

## Spesifikke funksjonsvurderinger

**D-KEFS (Delis-Kaplan Executive Function System)**

Ved utredning av oppmerksomhets-/konsentrasjonsvansker og eksekutive vansker kan D-KEFS benyttes. Det anbefales av behovet for gjennomføring av D-KEFS vurderes på bakgrunn av resultatene fra den generelle evneutredningen.

-BRIEF (Behavior Rating Inventory of Executive Function)

Ved utredning av eksekutive funksjoner kan dette benyttes. Det er spørreskjemaer som da kan gi mål på eksekutiv funksjon uten at testing trenger å gjøres.